《杜侍郎之遂宁》
宋代·释居简

宁为轻以清，抑为重而填。重轻惟时中，举辄丽吾正。

诚斋振家学，本末尽诚敬。所施见伦次，所瞩洞遐隐。

喧啾雄地籁，静胜了天定。一经早授受，吴霜未侵鬓。

精明紫荷橐，所蕴固未尽。玉堂与天远，仙槎向人近。

旌旄屋头州，维翰倚东屏。敛此一道惠，徒引兆庶领。

泉山跨鳌碧，横江秀而整。吾亲在其下，枌榆接封畛。

家有老吟僧，河海借馀润。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。